钦定古今图书集成/理学汇编/学行典/第198卷 > 陈茂馨
## 钦定古今图书集成/理学汇编/学行典/第198卷 > 陈茂馨

按《南靖县志》：“陈茂馨，在坊人。天性仁孝，潜心理学。父
湍，合浦训导，性癖喜洁，馨家贫，善养，每饮食必设匕
箸从其后。后湍卒于任，馨只身舆榇，几死于溺。伯父
母无嗣，馨事之如父母，疾病，夜必十起。继母林氏不
得于湍，馨善事，得其欢心。祖母林氏守节，年九十四，
供奉汤粥，朝夕亲为栉沐，一夜三炊，衣不解带。嘉靖”
辛酉秋科举，以祖母老不忍行，遇寇陷邑，馨独扶祖
母、伯母、继母哀诉于贼。妻忻氏、女二姐义不就辱，投
井死节。省臣上其事，特赐旌表。